b'\n_START_ARTICLE_\nBiserica de lemn din Scoar\xc8\x9ba-C\xc3\xa2r\xc8\x9bine\xc8\x99ti\n_START_PARAGRAPH_\nBiserica de lemn din Scoar\xc8\x9ba-C\xc3\xa2r\xc8\x9bine\xc8\x99ti se afl\xc4\x83 \xc3\xaen c\xc4\x83tunul de pe dealul C\xc3\xa2r\xc8\x9bine\xc8\x99ti din localitatea Scoar\xc8\x9ba din jude\xc8\x9bul Gorj. Poart\xc4\x83 hramul \xe2\x80\x9eAdormirea Maicii Domnului\xe2\x80\x9d \xc8\x99i dateaz\xc4\x83 cel mai probabil din secolul 18. Se distinge prin structura de lemn bine conservat\xc4\x83, prin ni\xc8\x99ele \xc3\xaen consol\xc4\x83 de la altar, at\xc3\xa2t de caracteristice zonei, prin absida altarului terminat\xc4\x83 \xc3\xaen ax. Dintre veleit\xc4\x83\xc8\x9bile artistice se remarc\xc4\x83 sculpturile decorative exterioare, vizibile la st\xc3\xa2lpii pridvorului \xc8\x99i la stenapii de pe laturile lungi ale construc\xc8\x9biei. Biserica are o valoare incontestabil\xc4\x83 de patrimoniu cultural, istoric \xc8\x99i artistic, chiar dac\xc4\x83 lipse\xc8\x99te de pe noua list\xc4\x83 a monumentelor istorice.\n_START_SECTION_\nIstoric\n_START_PARAGRAPH_\nVechimea real\xc4\x83 a bisericii de lemn din dealul C\xc3\xa2r\xc8\x9bine\xc8\x99ti este necunoscut\xc4\x83. A fost ridicat\xc4\x83 probabil \xc3\xaen secolul 18. Peste intrarea \xc3\xaen naos se p\xc4\x83streaz\xc4\x83 urmele unei inscrip\xc8\x9bii \xc3\xaen limba rom\xc3\xa2n\xc4\x83 cu litere chirilice al c\xc4\x83rei con\xc8\x9binut se las\xc4\x83 greu descifrat. \xc3\x8en a\xc8\x99teptarea unui efort de descifrare se poate semnala tradi\xc8\x9bia conform c\xc4\x83reia biserica ar fi fost adus\xc4\x83 pe locul actual dintr-un alt loc, \xe2\x80\x9esodome\xe2\x80\x9d, afectat de alunec\xc4\x83ri de teren. \xc3\x8en altar, la proscomidie, se mai pot observa urmele unui pomelnic scris de asemenea \xc3\xaen litere chirilice, legat desigur de momentul \xc3\xaen care biserica a fost spoit\xc4\x83 \xc3\xaen exterior \xc8\x99i interior, cel mai probabil \xc3\xaen decursul secolului 19.\n_START_SECTION_\nTr\xc4\x83s\xc4\x83turi\n_START_PARAGRAPH_\n\xc3\x8en Scoar\xc8\x9ba au existat p\xc3\xa2n\xc4\x83 la \xc3\xaenceputul secolului 20 patru bisericu\xc8\x9be de lemn. Cea din centrul satului, acoperi\xc8\x9b\xc4\x83 cu scoar\xc8\x9b\xc4\x83 de stejar, de la care \xc8\x99i-a luat numele \xc3\xaentreaga a\xc8\x99ezare, a fost \xc3\xaenlocuit\xc4\x83 \xc3\xaen 1906 cu una nou\xc4\x83 de zid. Biserica Dintre Vii a ars \xc3\xaen 1967. S-au p\xc4\x83strat numai cea din dealul C\xc3\xa2r\xc8\x9bine\xc8\x99ti \xc8\x99i cea din dealul Pietri\xc8\x99._NEWLINE_Biserica de lemn din dealul C\xc3\xa2r\xc8\x9bine\xc8\x99ti p\xc4\x83streaz\xc4\x83 \xc3\xaen mare parte formele ini\xc8\x9biale, databile \xc3\xaen secolul 18. Corpul bisericii este \xc3\xaemp\xc4\x83r\xc8\x9bit de la apus la r\xc4\x83s\xc4\x83rit \xc3\xaen \xc3\xaenc\xc4\x83perile tradi\xc8\x9bionale: pridvor, pronaos, naos \xc8\x99i altar. Pronaosul, naosul \xc8\x99i altarul sunt cuprinse sub o bolt\xc4\x83 comun\xc4\x83, fiind desp\xc4\x83r\xc8\x9bite de pere\xc8\x9bi. Ace\xc8\x99tia din urm\xc4\x83 sunt par\xc8\x9bial desf\xc4\x83cu\xc8\x9bi, urmare a unei perioade lungi de degradare a interiorului. O u\xc8\x99\xc4\x83 de intrare, una de trecere \xc3\xaentre pronaos \xc8\x99i naos \xc8\x99i trei spre altar permit accesul \xc8\x99i mi\xc8\x99carea ritual\xc4\x83 \xc3\xaen biseric\xc4\x83. Portalul vechi de la intrare p\xc4\x83streaz\xc4\x83 sculptura ad\xc3\xa2nc\xc4\x83 a unui cadru \xc8\x99i ad\xc3\xa2nciturile decorative de la baz\xc4\x83. Ferestrele sunt pu\xc8\x9bine dar m\xc4\x83rite \xc3\xaen perioade anterioare, cu excep\xc8\x9bia ferestrei dinspre sud a naosului, r\xc4\x83mas\xc4\x83 \xc3\xaen dimensiunile sale originale. Altarul se remarc\xc4\x83 prin cele dou\xc4\x83 ni\xc8\x99e laterale \xc8\x99i terminarea \xc3\xaen ax. Structura bisericii p\xc4\x83streaz\xc4\x83 la st\xc3\xa2lpii pridvorului \xc8\x99i stenapii laterali c\xc4\x83teva elemente decorative. Cioplitura de pe pere\xc8\x9bi provine de la o spoial\xc4\x83 exterioar\xc4\x83 \xc8\x99i interioar\xc4\x83, par\xc8\x9bial vizibil\xc4\x83 \xc3\xaen interior._NEWLINE_Starea de conservare a bisericii vorbe\xc8\x99te despre perioade lungi \xc3\xaen care a fost expus\xc4\x83 la intemperii. Interiorul a fost lipsit de podoabele sale probabil din aceea\xc8\x99i perioad\xc4\x83. Acoperi\xc8\x99ul de tabl\xc4\x83 pune sub protec\xc8\x9bie tot ce s-a p\xc4\x83strat, \xc3\xaen mod salvator._NEWLINE_Biserica st\xc4\x83 \xc3\xaen vechiul cimitir al c\xc4\x83tunului, \xc3\xaenconjurat\xc4\x83 de cruci din piatr\xc4\x83 de r\xc3\xa2p\xc4\x83, ad\xc3\xa2ncite \xc3\xaen paji\xc8\x99tea din jur. O parte din ele, cu inscrip\xc8\x9bii \xc8\x99terse, sunt adunate l\xc3\xa2ng\xc4\x83 altar.'